रमकंडा थाना क्षेत्र के बिराजपुर और भंडरिया थाना क्षेत्र के रोदो गांव में मंगलवार रात करीब 10 बजे नक्सलियों ने जमकर उत्पात मचाया। करीब 50 की संख्या में पहुंचे हथियारबंद दस्ते ने जहां सड़क निर्माण में लगी चार वाहनों को फूंक डाला। वहीं कई बीड़ी पत्ता के खलिहार में भी आग लगा दी। उधर सूचना पाकर पहुंचीं एसपी शिवानी तिवारी, एएसपी सदन कुमार ने पड़ताल शुरू कर नक्सलियों के धड़-पकड़ के लिए छापामारी शुरू कर दी है। आशंका जतायी गई है कि नक्सलियों ने लेवी की राशि नहीं मिलने से उक्त घटना को अंजाम दिया है। नक्सलियों के हथियारबंद दस्ते ने रमकंडा-भंडरिया सड़क निर्माण में लगे दो हाइवा, एक पानी टंकी लदा ट्रक और एक लोडर को जला डाला। उस दौरान वाहन चालकों के अलावा सात लोगों के साथ मारपीट कर उनका मोबाइल छीन लिया। घटना में सभी वाहन पूरी तरह जल गए हैं। उसके बाद रमकंडा-भंडरिया वन क्षेत्र के एक प्लॉट में खोले गए चार बीड़ी पत्ता केंद्रों में पहुंचकर चार मुंशी और एक चेकर को बंधक बनाकर उनकी भी पिटाई की। उसके बाद उक्त केंद्रों में रखे गए 200 बोरा बीड़ी पत्ता में आग लगा दी। उसके अलावा खलिहान में रखे गए बीड़ी पत्ता को भी जला डाला। कुछ बीड़ी पत्ता कच्चा होने की वजह से बच गया। बताया जाता है कि नक्सलियों ने वहां दो घंटे तक जमकर उत्पात मचाया। घटना को अंजाम देने के बाद माओवादी मंजरी गांव होते हुए निकल गए।